Oll Jochen Bohm, dat was en Pächter.
»Ne, ne, min leiw Herr Nachbor«, seggt'e,
»Tau so'ne Stückschen bün'ck tau olt.
Wo? Ick süll nochmal Fahrenholt
In desen slichten Tiden pachten?
Dor lachten jo de Häuner äwer
Un hadden recht ok, wenn sei lachten.«
»Herr Bohm, Herr Bohm, erlauben Sie?
Bei Wissenschaft und bei Chemie,
Stallfütterung und bei Dränieren
Kann man dreifache Pacht riskieren.«
»Wo? Ick süll dor min Geld vergraben?
Min Veih süll nich in't Gras herin?«
»Erlauben Sie, Herr Bohm, Sie haben
Davon den reichlichsten Gewinn.
Herr Bohm, bedenken Sie doch bloß,
Das Gut wird ja noch mal so groß,
Wenn wir nach neuestem System
Das Rindvieh auf dem Stall behalten,
Wir brauchen ja nicht Brach zu halten.«
»Na, dit geiht mi doch äw're Böm!
Kein Brak! – Kein Brak? Kein reine Brak?
Herr Nachbor, ne, Ehr Wurt in Ihren,
Un Growheit is nich süs min Sak,
Doch dit's gradtau en dummen Snack,
Den kän'n S' sick up en Knüppel sniden,
Un nahsten kän'n S' dor Hun'n mit smiten;
Ick gew dorför kein Pip Toback
Un lat mi von kein Schap nich biten.«
»Erlauben Sie, Herr Bohm, in diesen Zeiten ...«
»Ei wat! – Erlauben Sie, erlauben Sie.
Ick frag den Düwel nah Chemie
Un will von nige Mod' nicks weiten.
För't Rindveih hürt de frische Slag,
De oll, de is de Schap ehr Flag,
Un för de Faselswin de Brak,
So is de Sak!
So het't uns' Herrgott ingericht,
Dat jedes Veih dat Sinig kriggt,
Un seihn S'«, un nimmt de Fust un dämmert
Eins up den Disch, »de ni Geschicht,
De is von Ur tau En'n belämmert.«
»Erlauben Sie, Herr Bohm ...« – »Ei wat!
Erlauben Sie, erlauben Sie –
Ick nem min Fru un Kind mit mi
Un treck herinne in de Stadt;
För mi is hir nicks mihr tau braudern.
Nah Fahrenholt, dor kem am besten
So'n recht Gelihrten, de't verstünn,
De't Gaud mit Vagelmeß afmesten
Un all sin Veih mit Sagspön faudern
Un denn in't Burken setten künn.
Ick bün nich för de nige Mod',
Ick will nich mihr. Adjüs, Herr Rohd!«